Fra praksis: Beskrivelse av et kirkeanlegg  
  
Hvordan oppleves det å komme til en ny kirke hvor en ikke er kjent? Det kribler kanskje litt i magen. Har du i tillegg ansvar for å ta med deg en person med funksjonsnedsettelse, kan det være enda viktigere å vite hva en kommer til. Hvordan er det med terskler i kirken? Kan en kjøre helt frem til kirkedøra? Hvor kan en parkere? Er det HC-toalett i kirken? Finnes det muligheter for å trekke seg tilbake å ta en pause eller stille stund, hvis det blir nødvendig?

For at de som besøker en kirke skal være trygge og formidle trygghet, vil det være nyttig med en beskrivelse av kirkeanlegget, gjerne med bilder, slik at en kan forberede seg til besøket. Svært mange, også mennesker uten synlige funksjonsnedsettelser, vil oppleve dette som nyttig. Her følger et fiktivt forslag til beskrivelse av et kirkeanlegg beregnet på å legges på menighetens nettside.

Velkommen til Furuli kirke  
Furuli menighet ønsker deg velkommen til Furuli kirke. Vi vil her gjerne fortelle deg hva du kan vente deg, når du kommer på besøk til kirken vår. **Uteområdet og inngangen til kirken**

De fleste kommer til Furuli kirke med bil. Når du kommer til Furuliveien 50, 4356 Furustå, er du fremme ved kirken. Her er det en god parkeringsplass. De fire nærmeste plassene til kirken er reservert handicap-parkering. Det er en bred trapp fra parkeringsnivået til kirkedøra. Det er også en rullestolrampe fra parkeringsplassen opp til kirkedøra. Den begynner ved handicap-plassene og har riktig helling opp mot inngangen til kirken. Likevel er alle som trenger det, velkommen til å kjøre opp til inngangen for å sette av passasjerer/besøkende der. Her er det kun mulig å sette av personer, for etterpå å parkere på handicap-parkeringen.

Kirken har i dag kun ett strømuttak med en hurtiglader for EL-bil. Besøkende til kirken er velkommen til å bruke denne. Den befinner seg til høyre for HC-parkeringen på parkeringsplassen. Laderen er kun til bruk i forbindelse med arrangementer i kirken og vil ellers være stengt.

**Inngangsparti og kirkens underetasje**

Når du har parkert bilen og gått inn i kirken, vil du bli møtt av en kirkevert. Du får utdelt salmebok og eventuelt agenda (ark med program) til dagens gudstjeneste. Eventuelle spørsmål kan du rette til kirkevertene. Det er en liten (2 cm) terskel inn i selve kirken.   
Videre er det ved noen av dørene en tilrettelagt terskel som er jevnet ut på begge sider av dørene for lettere tilgang.

Til venstre i våpenhuset (det første rommet du kommer til når du går inn i kirken) er det et handicap-toalett som er godt tilrettelagt. De øvrige toalettene ligger i kirkens underetasje. Til underetasjen er det fra innsiden av kirken kun tilgang via en trapp. Personer som ikke kan gå i trapp, gå/kjøre rundt kirken til høyre og inn i underetasjen der. Her er det tilgang til menighetssalen og tilhørende ungdomslokaler. Her ligger også kirkens kontorer. Når du først kommer inn i underetasjen, er det enkelt tilgang til menighetssalen og ungdomslokalene. Det er dessverre fortsatt en terskel inn til kirkens kontorer. Denne er forsøkt minimalisert, slik at det er mulig å bruke rullestol, barnevogn eller rullator for å komme inn.

**Kirkerommet**

Selve kirkerommet er åpent tilgjengelig for alle. Det er direkte tilgang til døpefont, og det er avsatt plasser til rullestoler i tre av benkeradene slik at ingen behøver å sitte i midtgangen. Opp til koret/alteret er det en høydeforskjell på 40 cm, eller to trinn. Det er en egen rullestolrampe til venstre i koret. Den er dessverre noe for kort og har derfor større stigning enn reglene tilsier, men koret/alteret skal være relativt tilgjengelig.

Ellers er det et godt fungerende teleslyngeanlegg i kirkerommet. Dessverre mangler det i menighetssalen og i ungdomslokalene. Ta kontakt med kirkevertene hvis det skulle være noe problem med dette. Det er ikke installert ledelinjer for blinde og svaksynte i kirken. Har noen behov for å finne frem salmene på forhånd, for eksempel ved bruk av blindeskrift, kan en be om å få tilsendt salmene fra og med onsdag morgen før søndagens gudstjeneste.

Bak i kirken finner du et lite bord med tegnesaker og enkle aktiviteter beregnet på de yngste. I skapet på veggen over bordet finner du også noen klemmeplater med forskjellig mykhet, som det går an å ta med seg i benkene for de som, i alle aldre, har glede av dette.   
  
Vi forventer ikke at det er fullstendig ro under våre gudstjenester og arrangementer. Barn skal få være barn, og personer med behov for tilrettelegging skal også få kjenne seg hjemme! Vi oppfordrer gudstjenestedeltagere som måtte oppleve noe uro eller utfordringer der de sitter til å holde egen oppmerksomhet rundt det som til enhver tid er sentrum i gudstjenesten eller andre arrangement. Det er den måten du kan være mest behjelpelig på!

Med dette ønsker vi deg velkommen til Furuli kirke. Vi håper du får en fin opplevelse av å delta på gudstjeneste eller andre arrangement hos oss. Her er du alltid velkommen!